stanford-oval/wikipedia huggingface dataset:
אנדריאס תורקילדסן
קריירה מקצועית > אלוף אולימפי

כשהגיע להשתתף באולימפיאדת אתונה באוגוסט 2004, היו 12 מטילי כידון שקבעו תוצאה טובה משלו אותה שנה , וזה התבטא היטב במוקדמות הטלת הכידון באולימפיאדה. ברוקס גריר קבע את התוצאה הטובה ביותר במוקדמות – 87.25 מטר. תורקילדסן קבע – 81.74 מטר, ועלה לגמר (הרף עמד על 81 מטר). שבעה מטילי כידון קבעו תוצאה טובה משלו במוקדמות. הגמר תואר בתקשורת כאחד הפתוחים לניצחון וההפכפכים בתולדות גמר הטלת הכידון באולימפיאדות . הגמר נערך ב-28 באוגוסט 2004: תורקילדסן פתח בהטלה של 84.82 מטר, ודורג שלישי בתום הסיבוב הראשון. הוא קיבל מאבק מוואדימס ואסילווסקיס, סרגיי מקארוב וסטיב באקלי, ששלושתם הטילו מעל 84 מטר, אולם הטלה אחת של תורקילדסן למרחק של 86.50 מטר הביאה לו את מדליית הזהב האולימפית, בגיל 22 .
לקראת אליפות העולם באתלטיקה לשנת 2005 שנערכה בהלסינקי תורקילדסן שיפר את שיאו האישי ל-86.82 מטר ואחר כך ל-87.66 מטר. אולם התוצאות הללו היו רחוקות מתוצאת השנה, בה החזיק טרו פיטקאמאקי הפיני – 91.53 מטר. תורקילדסן ופיטקאמאקי הסתמנו כדור החדש של ענף הטלת הכידון וכשניים הבולטים ביותר בענף בזירה הבינלאומית. אולם באליפות העולם ניצח דווקא אנדרוס וארניק האסטוני, כשקבע 87.17 מטר. תורקילדסן סיים שני עם 86.18 מטר. פיטקאמאקי סיים רק במקום הרביעי.
ב- 10 בספטמבר התקיים IAAF World Athletics Final, בו ניהלו תורקילדסן ופיקטאמאקי קרב איכותי על המקום הראשון, כשלבסוף ניצח פיטקאמאקי עם 91.33 מטר, כשת'ורקילדסן אחריו עם 89.60 מטר (שיא אישי חדש). בסיומה של השנה הגיע ת'ורקילדסן למקום השלישי בדירוג העולמי .
2006 הייתה השנה הטובה ביותר בקריירה של תורקילדסן. במאי חצה לראשונה את קו 90 המטרים, כשקבע 90.13 מטר במפגש בינלאומי שהתקיים בדוחה, קטר. ב- 2 ביוני שיפר פעם נוספת את שיאו האישי, כשקבע 91.59 מטר (התוצאה השישית בטיבה בכל הזמנים), במפגש הגולדן ליג הראשון של העונה, שהתקיים בעיר מגוריו אוסלו. היה זה לניצחון הראשון מתוך ארבעה של תורקילדסן במסגרת ששת מפגשי הגולדן ליג. אותה שנה גם ניצח בשלושה אירועים בינלאומיים חשובים: IAAF World Athletics Final (בתוצאה של 89.50 מטר), בגביע העולם (בתוצאה של 87.17 מטר) ובאליפות אירופה באתלטיקה 2006 (בתוצאה של 88.78 מטר).
בנוסף, ניצח תורקילדסן בפעם הרביעית ברציפות באליפות נורווגיה בהטלת כידון, בתוצאה הטובה ביותר שלו בתחרות הזו - 85.02 מטר.
בסיומה של השנה, הגיע ת'ורקילדסן למקום הראשון בדירוג העולמי .
האירוע הגדול של 2007 מבחינת תורקילדסן הייתה אליפות העולם באתלטיקה 2007, שהתקיימה באוסקה, יפן באוגוסט. הקרב הצפוי שהיה בין תורקילדסן לפיטקאמאקי, הוכרע כבר בסיבוב השני, כשפיטקאמאקי הטיל למרחק של 89.16 מטר, בעוד שההטלה הטובה ביותר של תורקילדסן הייתה 88.61 מטר. בהמשך הגדיל פיטקאמאקי את הפער אף יותר, כשקבע 90.33 מטר. ב- IAAF World Athletics Final, שהתקיימה חודש אחר כך הפסיד תורקילדסן פעם נוספת לפיטקאמאקי. ת'ורקילדסן ניצח אותה שנה בשני מפגשי הגולדן ליג (כשבארבעה האחרים ניצח פיטקאמאקי).
באולימפיאדת בייג'ינג 2008 זכה תורקילדסן במדליית זהב תוך בהטלת כידון בשיא אולימפי חדש של 90.57 מטר, לפני איינרס קובלס מלטביה (86.64 מטר) וטרו פיטקמקי מפינלנד (86.16 מטר).
קריירה מקצועית > אלוף עולם

באליפות העולם שנערכה בברלין, גרמניה בשנת 2009 הוא זכה במדליית זהב בהטלת כידון בתוצאה של 89.59 מטר, לפני גיירמו מרטינס מקובה (86.41 מטר) ויוקיפומי מורקאמי מיפן (82.97 מטר).
באליפות העולם שנערכה בטגו, קוריאה הדרומית בשנת 2011 הוא זכה במדליית כסף בהטלת כידון בתוצאה של 84.78 מטר, אחרי מתיאס דה צורדו מגרמניה (86.27 מטר) ולפני גיירמו מרטינס (84.30 מטר) ולא הצליח להגן על תוארו.
באולימפיאדת לונדון 2012 סיים תורקילדסן במקום שישי בהטלת כידון בתוצאה של 82.63 מטר, ולא הצליח להגן על תוארו. בשלב המוקדמות, הוא קבע את התוצאה השנייה בטיבה במוקדמות, 84.47 מטר.
הערות שוליים

↑  ראו כאן
| --- | --- |
בקרת זהויות :  World Athletics: 14215526
סביון (סוג)

| סביון |
| --- | --- |

מיון מדעי
ממלכה:: צומח
מערכה:: בעלי פרחים
מחלקה:: דו-פסיגיים
סדרה:: אסטראים
משפחה:: מורכבים
סוג:: סביון
שם מדעי
 Senecio ‏לינאוס, 1753
סביון (שם מדעי: Senecio) הוא סוג קוסמופוליטי המקיף צמחים עשבוניים חד-שנתיים או רב-שנתיים (בישראל וסביבתה) או בני שיח לעיתים רחוקות שיחים, מטפסים ועצים קטנים ובה 1,463 מינים ממשפחת המורכבים. בעבר שויכו אל הסוג כ-3000 מינים, ובכך היה הגדול במשפחתו, אך כיום, בעקבות מחקרים מולקולריים הסוג פוצל לסוגים נבדלים בשנת 1976, דוגמת Kleinia, Packera ו-Dendrosenecio. פרח הסביון - הפרח הנראה לעין - אינו פרח, אלא תפרח, כלומר מקבץ של פרחים רבים שיושבים על מצעית משותפת. תפרחת זו קרויה קרקפת.
בישראל ובסביבתה 8 מינים, שלושה מינים נפוצים מאוד שהם בעצם שניים: סביון אביבי באזורים הגשומים בצפון ישראל ובמרכזה, סביון הערבות במדבריות דרום ישראל, וסביון יפו שהוא תת-מין של סביון הערבות לאורך מישור החוף. לשני המינים הללו מאפיינים המסייעים להם בהתפשטותם: צמיחה מהירה, יכולת האבקה עצמית, הקצאה אנרגטית רבה לרבייה, פרסומת אטרקטיבית (קרקפות גדולות) פיתיון כפול למשיכת מאביקים - גם אבקה וגם צוף, והפצה ברוח.
מאפיינים

להבנת המורפולוגיה של הסביון מובאים כאן מונחים הנכונים לכל משפחת המורכבים. פרח הסביון - הנראה לעין - אינו פרח, וכמו כל בני משפחת המורכבים, הוא אינו אלא תפרחת - מקבץ של פרחים רבים שיושבים (ללא עוקץ) על מצעית משותפת. מקבץ זה קרוי קרקפת. הקרקפת מרובת הפרחים עטופה בבסיסה בדור אחד או יותר בקשקשים או חפים היוצרים יחד מעטפת. שתי צורות לפרחים: צורה צינורית כלומר הכותרת מאוחה לצינור בעל 4 או 5 שיניים (לעיתים רחוקות 2 או 3 שיניים) וצורה לשונית, כלומר הכותרת מעין רצועה (לשון). יש קרקפות שכל פרחיהן צינוריים או לשוניים, ויש כאלה שבהם הפרחים המרכזיים צינוריים וההיקפיים לשוניים. בכל הפרחים השחלה תחתית, האבקנים 5, הזירים מפורדים, המאבקים מאוחים לצינור, עמוד השחלה מסתיים בשתי צלקות. גביע הפרח חסר או על פי רוב מצויים במקומו בראש השחלה שערות, זיפים, או מוצים, או בצורת נזר או אוזנית. הפרי הוא זירעון שעיר או חלק על פי רוב בעל תוספת למשל שערות מנוצות או פשוטות, כתר ועוד. הצלקת בקליפת הזרע במקום שהיה החיבור של הזרע למצעית מכונה טבורית (hilum).
כל האמור לעיל בא להבהיר מספר מונחים ומעתה והלאה מצוינים המאפיינים הייחודים לסוג סביון.
מיני הסביון אינם קוצניים, אינם צמיריים והלוואים חסרים.
העלים מסורגים, פשוטים או מחולקים-מנוצים או גזורים-מנוצים או מאונים (סביון מזוות).
הקרקפות (התפרחות) מפורדות (על צירים נפרדים) וערוכות במכבדים.
המעטפת דמוית ספל. חפי המעטפת הפנימיים ערוכים בדור אחד, ומלווים בבסיסם בחפים קטנים יותר שמהווים כעין גביעון חיצוני. חפי המעטפת הפנימיים זקופים, שווים באורכם ומסתיימים כרגיל בשערות לבנות קצרות ועדינות. המעטפת נוטה לאחור אחרי פיזור הזירעונים.
המצעית עליה יושבים הפרחים שטוחה על פי רוב (וללא גומות גומות) וחשופה (ולא מכוסה קשקשים (מוצים) או שערות).
שני טיפוסים בסדור הפרחים בקרקפת במיני הסביון: האחד, פרחי ההיקף לשוניים ונקביים ופרחי המרכז צינוריים ודו-מיניים באופן ברור (למשל סביון אביבי, סביון הערבות וסביון יפו). השני, פרחי הקרקפת כולם צינוריים ודו-מיניים ואין פרחים לשוניים, אבל אם יש הרי הם דלילים ואינם בולטים מתוך הקרקפת (למשל, סביון צהוב, סביון פשוט וסביון מצרי).
פרחי ההיקף הלשוניים פוריים וערוכים בדור אחד ומספרם על פי רוב 5, 8, 13, 21 בהתאם למינים ותנאי הסביבה. הפרחים הלשוניים נגללים לאחור בשעות הלילה ובימי גשם.
מבנה הפרח: הגביע חסר או על פי רוב מצויים במקומו בראש השחלה שערות, זיפים, או מוצים, או בצורת נזר או אוזנית. הכותרת מאוחת עלים בעלת 5, לעיתים רחוקות 4 אונות או שיניים.
האבקנים שמספרם 5, ניצבים במסורג עם אונות הכותרת. המאבקים מאוחים זה לזה ומהווים צינור מסביב לעמוד השחלה.
השחלה תחתית, בעלת שני עלי שחלה, בעלת מגורה אחת וביצית אחת. עמוד השחלה מחולק בראשו לשתי צלקות ארוכות.
הפרי הוא זירעון, שעטור על פי רוב בציצת, שכולה עשויה אך ורק בשערות והן לבנות עדינות ומרובות, וערוכות בשני דורים או יותר ונשירות על פי רוב. הזירעונים מחוסרי מקור, שווים זה לזה, גליליים ובעלי 5 עד 10 צלעות וחריצים. הזרע חסר אנדוספרם.
מיני הבר בישראל וסביבתה

בישראל וסביבתה גדלים בר 7 מינים של סביון. סביון ההרים גדל בחרמון; סביון הוגאר וסביון מצרי גדלים בסיני; סביון צהוב, מצוי במדבר הקיצון וכל פרחיו צינוריים. סביון הערבות, שנפוץ מאוד במדבריות בדרום ישראל.
סביון יפו הנחשב לתת-מין של סביון הערבות תחום תפוצתו משתרע לאורך מישור החוף ומספר פרחיו הלשוניים גדול, בעל עלים ואונות צרות יחסית. בפרטים הסמוכים לקו החוף ומושפעים מן הרסס, העלים שלהם על פי רוב בשרניים.
שני המינים הנוספים הם: סביון פשוט הוא צמח נדיר שגדל בצפון וישראל ומרכזה וכל פרחיו צינוריים; סביון אביבי, שנפוץ מאוד בצפון ישראל ומרכזה, אבל פרחי ההיקף לשוניים ופרחי המרכז צינוריים;
סביון אביבי

סביון אביבי (Senecio vernalis Waldst. & Kit) - צמח עשבוני חד-שנתי שגובהו 50 עד 10 ס”מ שגדל בקרקעות מעובדות, בשדות בור, במקומות נטושים ובצד דרכים בצפון ישראל ובמרכזה, מהנפוצים שבסביוני ארץ ישראל. הגבעול שעיר, בייחוד בצעירותו. העלים מנוצים-מחולקים לאונות רחבות וקצרות שמשוננות שינון חד על פי רוב. שפת העלים אינה כפופה לאחור או כפופה במקצת. העלים אינם בשרניים כרגיל אבל העלים בשרניים במידה קטנה בפרטים הגדלים בחוף הים בחגורת הרסס. החפים החיצוניים שבבסיס המעטפת קהים ומסתיימים בחוד שצבעו כהה, מספרם עולה על 12. פרחי ההיקף לשוניים ונקביים ופרחי המרכז צינוריים ודו-מיניים באופן ברור. ברוב הקרקפות היפות והסימטריות יש 13 פרחים לשוניים ואילו בקרקפות קטנות או א-סימטריות יש בדרך כלל רק 8. הפרחים הלשוניים נפתחים ראשונים. במין זה לא תיתכן האבקה עצמית כי קימת אי-סבילות עצמית.
הפריחה מסוף אוקטובר ועד אמצע מאי.
סביון ההרים

סביון ההרים (.Senecio doriiformis DC, כונה בעבר סביון החרמון) - צמח עשבוני רב-שנתי בן חלוף, נדיר מאוד, זקוף, גבעוליו מרובים וללא גזע מרכזי, גובהו 40 עד 60 ס"מ, שעליו גדולים וקירחים ותפרחותיו הצהובות גדולות. הוא גדל כגוש צפוף וגבוה, לרגלי סלעים ובשולי קרקע הדולינות. תפוצתו העולמית משתרעת בבתות טרגקנטיות של ההרים גבוהים בארצות סביב אגן הים התיכון: טורקיה, עיראק, איראן, סוריה לבנון והחרמון בישראל - גבול תפוצתו הדרומי. בחרמון גדל סַבְיוֹן הֶהָרִים בקרקעית של דולינה ברום 1,900 מ' ועד 2,300 מ' (סביון אביבי נפוץ בחרמון עד רום 1,400 מ'). העלים גדולים וקירחים, תמימים או משוננים שינון קל, דמויי ביצה או מוארכים. הקרקפת בת פרחים צינוריים ואם יש פרחים לשוניים אז הם אינם בולטים ודלילים. בתחילת אפריל מתחדשים חלקיו העליונים של סביון ההרים מהגבעול התת-קרעי (קנה השורש) ושורשיו. פרט לריבוי באמצעות זרעים, מתרבה הסביון גם באמצעות קנה השורש המצמיח עלים ממפרקיו וגבעולים כלפי מעלה ושולח שורשים כלפי מטה ולצדדים.
הפריחה מסוף מאי עד תחילת אוקטובר.
סביון הוגאר

סביון הוגאר (.Senecio hoggariensis Batt. & Trab) - צמח חד-שנתי נדיר מאד שגדל בהרי דרום סיני. תפוצתו מקוטעת מהרי הוגאר שבדרום אלג’יריה, צ'אד, סודן, ערב הסעודית וסיני. למין זה לרוב יש לו בתפרחת 8 פרחים לשוניים צרים ארוכים שמרווחים האחד מן השני וצבעם ורוד ופרחים צינוריים צהובים. העלים גזורים פעם אחת ושפת העלעלים תמימה. הפרח דומה לסביון צהוב אך הפרחים הלשוניים כאמור ורודים, ואילו העלים דומים מאוד לעלי סביון הערבות.
סביון הערבות

סביון הערבות (Senecio glaucus subsp. coronopifolius (Maire)) - צמח מדבר עשבוני חד-שנתי נפוץ, זקוף, גובהו 13 עד 25 ס"מ, שגדל באזור הספר והמדבר. העלים גזורים-מנוצים לאונות מוארכות וצרות, דמויות סרגל שרובן מ"מ אחד, האונה הקיצונית ארוכה ותמימה. האונות בשרניות ושפתן כפופה לאחור ואינן משוננות (עלי סביון אביבי, שגדל בנגב בעיקר במקומות מופרים, אינם בשרניים ואונותיהם רחבות וקטנות). החפים החיצוניים בבסיס המעטפת דמויי סרגל או אזמל צר, חדים או בעלי חוד ארוך, כרגיל אין צבע ראשם כהה, מספרם אינו עולה על 12. פרחי ההיקף לשוניים, מוארכים ונקביים ופרחי המרכז צינוריים, קטנים ודו-מיניים ניכרים באופן ברור (בשונה מסביון צהוב). ברוב הקרקפות היפות והסימטריות יש 13 פרחים לשוניים ואילו בקרקפות קטנות או א-סימטריות יש בדרך כלל רק 8. הזירעונים זעירים בעלי ציצית לבנה שאורכה כ-12 מ"מ. זיפי הציצית אינם מנוצים. סביון הערבות נפוץ בכל המדרונות ברחבי המדבר וגדל גם בוואדיות במדבר הקיצוני (שם כמות המשקעים בה פחות מ-70 מ"מ). מין זה נפוץ בשנה גשומה בכל רחבי המדבר.
הפריחה נמשכת מסוף ינואר עד תחילת מאי ושיאה בחודש מרץ.
סביון יפו

סביון יפו (Senecio glaucus subsp. glaucus, שם מדעי קודם: Senecio joppensis) - צמח עשבוני חד-שנתי נפוץ אנדמי למישור החוף מאזור ביירות בלבנון ועד רצועת עזה, סיני ואף עד מצרים. העלים בשרניים, קרקפות גדולות, פרחי ההיקף לשוניים ונקביים ופרחי המרכז צינוריים ודו-מיניים באופן ברור. מספר הפרחים הלשוניים הרב של הקרקפת (בסביון יפו שכיח, המספר 21 לעומת 13 בסביון אביבי ובסביון הערבות). הבוטנאים הישראלים מחשיבים את סביון יפו כמין שעומד בפני עצמו ולא תת-מין של סביון הערבות.
סביון מצרי

סביון מצרי (.Senecio aegyptius L) הוא צמח עשבוני חד-שנתי נדיר שגדל בסיני ותחום תפוצתו העולמית משתרע מלוב ועד סיני ועד צפון-מזרח אפריקה הטרופית (מצרים, סודן, אתיופיה) וכן בצפון קפריסין. הקרקפת מורכבת פרחים צינוריים בלבד ואורכה כ-5 מ"מ.
סביון פשוט

סביון פשוט (.Senecio vulgaris L) הוא צמח עשבוני חד-שנתי נדיר שגדל בצפון ישראל ומרכזה, בעיקר באזורים מיושבים ומקומות נטושים. אך, הוא שכיח באירופה כ"עשב רע" (Weed). עלי הגבעול מחולקים-מנוצים, האונות מוארכות ומשונשנות. עוקצי הקרקפות קצרים מהקרקפות או ארוכים מהן במקצת. אורך הקרקפת כס"מ אחד או יותר. כל הפרחים צינוריים. אך, ידוע כי באותו מין קיימים זנים בעלי פרחי-היקף לשוניים וכאלה חסרי פרחי היקף לשוניים. מספר הפרחים הלשוניים בקרקפת מועט והם קצרים מאוד ומרווחים האחד מן השני. הפריחה מסוף ינואר עד תחילת מאי.
סביון צהוב

סביון צהוב (.Senecio flavus (Decne.) Sch.Bip) - צמח עשבוני חד-שנתי מדברי, מצוי, זקוף שגובהו 10 עד 20 ס"מ. העלים רחבים, בשרניים במקצת ואינם מחולקים, והם לופתים את הגבעולים. גוון העלים ירוק-סגול וצידם התחתון סגולים עמוק, אולם אם מסתכלים בו מול השמש ייעלם הצבע הסגול. עוקצי הקרקפות ארוכים בהרבה מהקרקפות עצמן. הפרחים הלשוניים מעטים, לא בולטים ואף חסרים ואם יש אז קטנים בהרבה מעלי המעטפת. אך, ידוע כי באותו מין קיימים זנים בעלי פרחי-היקף לשוניים וכאלה חסרי פרחי היקף לשוניים. מין זה אוהב חום, גדל על קרקע חולית או אבנית בערוצים חמים במדבר הקיצוני, מתחת ל-100 מ"מ משקעים, בדרום הארץ: מדבר יהודה, הר הנגב, צפון הנגב ודרומה, הערבה, סיני ואדום. הוא עולה צפונה בחוף ים המלח וגדל גם בקניונים העמוקים מדבר יהודה ובוואדיות המתנקזים לערבה. הפריחה מסוף פברואר עד סוף אפריל. אפשר למצוא פרטים הממשיכים לפרוח גם בחודשי הקיץ.
הסביונים גדלים בעיקר בחורף ובאביב בחודשים שבין דצמבר למאי.
פרחי סביון בגינון ובנוי בישראל

פרחי גינון רבים המשויכים לסוג סביון הועברו לסוגים אחרים.
סביון מזוות

סביון מזוות (.Senecio angulatus L.f) הוא בן שיח מטפס נכרך, רב-שנתי וירוק-עד שמוצאו מדרום אפריקה. הגבעולים ארוכים, לעיתים מגיע ל-2 2 מ' או יותר. העלים, שאורכם עד 6.3 ס"מ, ירוקים רעננים, מבריקים בוהקים, בשרניים במקצת, האונות מעטות, קצרות ורחבות או דמויות שינים. אורך הפטוטרות 3.8 ס"מ. הקרקפות מרובות, ערוכות באשכול-סוכך. הפרחים צהובים, מספר הפרחים הלשוניים 4 עד 6. מספר הצינוריים כ-20. מין זה זקוק לחצי-צל ואור מלא, עמיד בקרה, בגיר וביובש (חסכני במים), רגיש למליחות. גדל בכל אזורי ישראל ובקרקעות שונות. הגיזום לאחר הפריחה. הריבוי באמצעות ייחורים בחורף ובאמצעות זרעים בסתיו או באביב. הפריחה בחורף ובאביב.
סביון עדין

סביון עדין (.Senecio elegans L) הוא צמח עשבוני חד-שנתי דביק זקוף או פושט שגובהו 30 עד 60 ס"מ. העלים מגוונים, על פי רוב מוארכים, אורכם 2.5 עד 7.5 ס"מ, שפתם מנוצה-מחולקת לאונות משוננות ובעלות מפרצים, עגולים על פי רוב, בסיסם חובק את הגבעול. הקרקפות ערוכות באשכול סוכך דליל. הפרחים הצינוריים צהובים והפרחים הלשוניים ארגמניים, אדומים או לבנים. קוטר הקרקפות 18 עד 25 מ"מ. המוצא פרובינציות הכף בדרום אפריקה.
סביון קיסוסי

סביון קיסוסי (Senecio macroglossoides Hilliard) הוא צמח מטפס עשבוני קירח ירוק-עד שמוצאו מדרום אפריקה ומשמש כצמח זוחל לכיסוי שטח. העלים משולשים, דמויי רומח בעלי פטוטרות, אורכם כ-6 ס"מ, בדרך כלל בעלי 3 עד 6 אונות שמחודדות או חדות. הקרקפות בודדות על עוקצים, חיקיות או אמיריות. הפרחים צהובים. הפרחים הלשוניים 8 או יותר, אליפטיים, אורכם עד 2.5 ס"מ.
סביון הלימיפוליוס

סביון הלימיפוליוס (.Senecio halimifolius L) - חסר מידע
הערות שוליים

↑  .Senecio L, POWO plants of the World Online. Published on the Internet
1 2 3  מיכאל זהרי, מגדיר חדש לצמחי ישראל, מהדורה חדשה מתוקנת ומורחבת, תל אביב: עם עובד, 1989, עמ' 465
1 2  נעמי פינברון-דותן, אבינעם דנין, המגדיר לצמחי בר בארץ ישראל, ירושלים: כנה, 1998, עמ' 706
1 2 3 4  א. פאהן, ד. הלר, מ. אבישי, מגדיר לצמחי התרבות בישראל, תל אביב: הוצאת הקיבוץ המאוחד, 1998, עמ' 472-474
1 2 3  שמידע, א., על קבוצת הסביון האביבי בישראל ובסביבתה, באתר כתב-עת "כלנית" מספר 2, ‏2015
↑  סביון ההרים, באתר צמחיית ישראל וסביבתה
↑  Senecio doriiformis DC, POWO plants of the World Online. Published on the Internet
↑  וולטר פרגסון, אבי שמידע, הזר ווד, מיכה לבנה, עזי פז (ע), בין שלגי חרמון, רמת גן: משרד הבטחון - ההוצאה לאור ורשות שמורות הטבע, עמ' 30
1 2  אבי שמידע, מדריך פרחי הבר בישראל, צמחיית המדבר, כרך ב, ירושלים: בית הוצאת כתר, 1988, עמ' 98, 108
| --- | --- |
בקרת זהויות :  NLI: 987007531620505171 
צמח סביון
סביון אביבי
סביון ההרים
סביון הערבות
סביון צהוב, העלים לופתים את הגבעול.
עלים ופרחים של סביון מזוות
סביון עדין
Senecio halimifolius
מאה שנים... מאה גיבורים ונבלים

מאה שנים... מאה גיבורים ונבלים היא רשימה של גיבורים ונבלים הנחשבים לטובים ביותר, כפי שנקבע על ידי מכון הסרטים האמריקאי, על פי סקר של יותר מ-1,500 אנשי תעשיית הקולנוע, אשר בחרו מתוך רשימה של 400 מועמדים. הרשימה פורסמה לראשונה בשנת 2003. הפרק שודר ברשת "CBS" בהנחיית ארנולד שוורצנגר. הפרק היה מועמד לפרס אמי.
הדמויות

באטמן, אלו חיים נפלאים, רשימת שינדלר ושתיקת הכבשים הם הסרטים היחידים שדמויות מהם מופיעות בשתי הרשימות.
דמויות מארבעה זיכיונות מופיעות בשתי הרשימות: הנוסע השמיני ושובו של הנוסע השמיני, מלחמת הכוכבים - פרק 5: האימפריה מכה שנית ומלחמת הכוכבים - פרק 4: תקווה חדשה, שליחות קטלנית ושליחות קטלנית 2: יום הדין, ד"ר נו וגולדפינגר (ג'יימס בונד).
ארבע דמויות מופיעות ברשימות מסרטיו של סטנלי קובריק: ג'ק טוראנס, אלכס דיילארג', HAL 9000 (ברשימת הנבלים) וספרטקוס (ברשימת הגיבורים).
המחסל מסדרת סרטי שליחות קטלנית הוא הדמות היחידה שמופיעה בשתי הרשימות, גם כגיבור וגם כנבל.
ברשימת הגיבורים מופיעות רק תשע גיבורות וברשימת הנבלים מופיעות רק חמש עשרה נשים.
לינדה בלייר היא האדם הצעיר ביותר שמופיע ברשימות.
שלוש דמויות מצוירות מופיעות ברשימות: המלכה הרעה משלגיה ושבעת הגמדים, האדם מבמבי וקרואלה דה ויל מעל כלבים וגנבים. שלוש הדמויות מופיעות ברשימת הנבלים ושלושתן מסרטיהם של אולפני ההנפשה של וולט דיסני.
השחקנים

גרי קופר הוא האמן שהופיע הכי הרבה פעמים: שלוש פעמים (כולם ברשימת הגיבורים).
תשעה שחקנים הופיעו פעמיים ברשימות: ברשימת הנבלים - ג'יימס קאגני, רוברט מיצ'ם וג'ק ניקולסון. ברשימת הגיבורים - המפרי בוגרט, הנרי פונדה, האריסון פורד, פול ניומן, רוברט רדפורד וג'יימס סטיוארט. שתי שחקניות הופיעו פעמיים ברשימת הנבלים: בטי דייוויס ופיי דאנאוויי.
אל פצ'ינו וארנולד שוורצנגר הם השחקנים היחידים שמופיעים בכל אחת מהרשימות פעם אחת.
קירק דאגלס ומייקל דאגלס הם בני המשפחה היחידים המופיעים ברשימות.
21 שחקנים ושחקניות זכו בפרס אוסקר על הופעותיהם ברשימות: קתי בייטס, מרלון ברנדו, גרי קופר, ראסל קרואו, רוברט דונאט, מייקל דאגלס, סאלי פילד, לואיז פלטשר, ג'ודי פוסטר, ג'ין הקמן, טום הנקס, אנתוני הופקינס, בן קינגסלי, פרנסס מקדורמנד, גרגורי פק, ג'וליה רוברטס, ג'ורג' סי. סקוט, קווין ספייסי, דנזל וושינגטון וג'ון ויין.
25 שחקנים ושחקניות היו מועמדים לפרס אוסקר על הופעותיהם ברשימות, אך לא זכו: ג'ודית אנדרסון, אן בקסטר, וורן בייטי, לינדה בלייר, המפרי בוגרט, גלן קלוז, פיי דאנאוויי, ג'ינה דייוויס, סוזן סרנדון, רייף פיינס, הנרי פונדה, אלק גינס, אנג'לה לאנסברי, צ'ארלס לוטון, פול מוני, ליאם ניסן, רוברט דה נירו, בטי דייוויס, פול ניומן, פיטר או'טול, אל פצ'ינו, סילבסטר סטאלון, ברברה סטנוויק, ג'יימס סטיוארט, מריל סטריפ וסיגורני ויבר.
דמויות אמיתיות

ברשימת הגיבורים מופיעים דמויות אמיתיות - אלווין יורק, ארין ברוקוביץ', ג'ורג' פטון, בוב וודוורד, קארל ברנסטין, לו גריג, ספרטקוס, גנדי, בוץ' קסידי, הארי לונגבאו, משה, אוסקר שינדלר, תומאס אדוארד לורנס, אדוארד ג'יי. פלנגן, פרנק סרפיקו וקארן סילקווד - וברשימת הנבלים מופיעים דמויות אמיתיות - ויליאם בליי, אמון גת, ג'ואן קרופורד, בוני וקלייד.
הדמויות - ג'יימס "פופאי" דויל, נורמה ריי ובסטר, נורמן בייטס, ג'יי ג'יי האניסקר ואטיקוס פינץ' - מבוססות על אנשים אמיתיים.
Lady Gaga Fame

| --- | --- |

בושם מאת ליידי גאגא
 בושם 
 סוג:  יוניסקס
 יצא לאור:  1 באוגוסט 2012
 יצרנית:  Haus Labs, Coty Inc
 תווים:  בלדונה, קטורת, דבש, זעפרן, משמש, סחלב
 Eau de Gaga ←
Lady Gaga Fame (בעברית: תהילת ליידי גאגא) הוא הבושם הראשון לגברים ונשים שנוצר על ידי הזמרת האמריקאית ליידי גאגא, והופץ ב-22 באוגוסט 2012. ניחוחו הוא יוניסקס, והושק במוזיאון גוגנהיים ובחנויות מייסיס בארצות הברית ובמגוון חנויות שונות בבריטניה וברחבי העולם בספטמבר דרך מותג הקוסמטיקה Haus Laboratories של הזמרת בשיתוף עם חברת הטיפוח Coty Inc (אנ'). על פי חומרי קידום מכירות, הבושם משתמש ב"טכנולוגיית דחיפה", כדי לשלב תווים וניחוחות של בלדונה, סחלב, קטורת, משמש, זעפרן ודבש.
התפתחות

ביולי 2010, המגזין הבריטי "Marketing" דיווח כי הזמרת ליידי גאגא החלה לעבוד על ניחוח "יוצא דופן" עם חברת הטיפוח "Coty Inc", שייצא לאור בסביבות חג המולד של אותה השנה וילווה בקמפיין פרסומי גדול.
אך אז סגן נשיא מותג Coty beauty, סטיב מורמוריס אמר: "אני לא יודע כלום על הפרויקט הזה. זו שמועה שקרית לחלוטין." כמה חודשים לאחר מכן, בספטמבר, הודיעה החברה "מומוריס" כי הזמרת הסכימה לעסקה ארוכת טווח המאפשרת ל"Coty beauty" להוציא ניחוחות תחת שמה, כאשר הבושם הראשון צפוי לצאת באביב 2012. ביוני 2012, הודיעה החברה לעיתונות כי הבושם ייקרא "Lady Gaga Fame".
ריח, עיצוב ואריזה

בתחילת שנת 2011, דיווחים רבים הופצו כי גאגא רצתה שהבושם יריח כמו דם וזרע. האריזה מפרטת את תווי הבושם כ"דמעות של בלדונה, לב כתוש של סחלב עם צעיף שחור של קטורת, משמש טחון ותמציות משולבות של זעפרן וטיפות דבש". על פי אריזת המוצר, במקום המבנה הפירמידלי המשמש ברוב הבשמים, "Lady Gaga Fame" משתמש בטכנולוגיית "push-pull" (למשוך-לדחוף), שבה המרכיבים מדגימים היבטים של כל תו ללא עדיפות. במקום להשתמש בתווי העליון, האמצע והבסיס, הבושם מבוסס על שלושה חלקים - "כהה" (המכיל את תווי הבלדונה), "חושני" (המכיל את תווי הדבש, הזעפרן והמשמש) ו"בהיר" (המכיל תווי הסחלב) אשר מתאחדים ומייצרים ניחוח פרחוני ופירותי.
הבושם מתייחס לקסם של תהילה ועושר עם ניחוחו המתוק וכתר הזהב, נושא שגאגא התייחסה אליו לעיתים קרובות בקריירה שלה; הכללת הבלדונה הרעילה, יחד עם הנוזל השחור, מייצגים את ההשפעה האפלה וההרסנית שיכולה להיות לתהילה על אדם. גאגא מציינת בגב האריזה כי הבושם הוא "שחור, כמו נשמת התהילה".
באופן ייחודי, הבושם הוא בושם שחור המתיז תרסיס שקוף והופך לבלתי נראה ברגע שהוא מושפרץ; לפי ההודעה לעיתונות של חברת Copty beauty, זהו הבושם הראשון שמשתמש בטכנולוגיה כזו. הבקבוק, שעוצב על ידי גאגא והצלם ניק נייט (אנ'), תואר על ידי מגזין בילבורד כ"פשוט ולא עצבני" ו"עטור בפקק זהב עצבני ודמוי חייזר". אנשים רבים הופתעו מהתחכום של הבושם בהשוואה לניחוחות ובשמים מפורסמים אחרים. לבושם שוחררו שתי גרסאות:
גרסה פחות יקרה, הכוללת בקבוק קטן יותר עם פקק פלסטיק.
"מהדורת בכורה": יקרה יותר, המכונה "Le Masterpiece", כוללת בקבוק גדול יותר עם פקק מתכת מוצק.
שחרורו וקבלה

"Lady Gaga Fame" שוחרר ברחבי העולם בספטמבר 2012 באמצעות המותג של גאגא, "Haus Laboratories", המפורסם בפריז, בשיתוף עם "Coty beauty". בארצות הברית הוא שוחרר בחנויות מייסיס ב-22 באוגוסט. את מסע הפרסום ביים וצילם סטיבן קליין (אנ'), שביים בעבר את הקליפ של גאגא "אלחנדרו". הקמפיין הושווה לספר רומן הסאטירי "מסעי גוליבר".
שחרורו וקבלה > קידום, מכירות ושיווק

בספטמבר 2012 הופיעה גאגא על שער מגזין ווג במטרה לקדם את הבושם. בתוך שישה חודשים בלבד מאז יציאתו, הבושם הרוויח הכנסה כוללת של 30 מיליון דולר בארצות הברית.
ב-14 באוגוסט 2012, גאגא הוציאה טריילר בעל 30 שניות של הפרסומת של הבושם ומשתמשת בשיר שלה "Scheiße" כמוזיקת רקע. ב-23 באוגוסט 2012, יום לאחר ההשקה הרשמית של הבושם, ליידי גאגא הוציאה פרסומת המשך שנייה. הפרסומת עוקבת אחר אותה עלילה וכוללת את גאגא מגרדת את הנוזל השחור, המייצג את ה"או דה פרפיום" השחור שלה. מאוחר יותר באותו יום, הופיעה מודעה שלישית לאחר מכן בטלוויזיה.
סרטון הפרסומת המלא עלה לראשונה ב-13 בספטמבר 2012 במוזיאון גוגנהיים בניו יורק, ושוחרר באינטרנט באותו יום באתר "Littlemonsters.com". גם את הפרסומת הזאת ביים סטיבן קליין.
פרסים ומועמדויות

| שנה | פרס | קטגוריה | תוצאה | מקור |
| --- | --- | --- | --- | --- |
| 2013 | FiFi Awards | קמפיין השנה בתקשורת – נשים | מועמדות |  |
| 2013 | FiFi Awards | בחירת הצרכן – נשים | מועמדות |  |
| 2013 | FiFi Awards (UK) | ניחוח הסלבריטאים החדש הטוב ביותר | Runner-up | ‏  |
| 2013 | FiFi Awards (UK) | הפרסומת החדשה הטובה ביותר להדפסה נשית | Runner-up | ‏  |
| 2013 | FiFi Awards (UK) | הפרסומת החדשה לנשים הטובה ביותר | מועמדות | ‏  |
| 2013 | FiFi Awards (UK) | השקה אולטימטיבית | מועמדות | ‏  |